49.

EDPS anbefaler følgende: — Der medtages henvisninger til denne udtalelse i præamblen til forslaget. — De bestemmelser, hvori det understreges, at al eksisterende databeskyttelseslovgivning finder anvendelse, omformuleres i en enkelt generel bestemmelse, der henviser til direktiv 95/46/EF samt til forordning (EF) nr. 45/2001, og henvisningen til direktiv 95/46/EF tydeliggøres ved at præcisere, at bestemmelserne er gældende i henhold til de nationale gennemførelsesbestemmelser til direktiv 95/46/EF. EDPS anbefaler endvidere, at en sådan generel bestemmelse medtages i en materiel bestemmelse i forslaget. — De kompetente myndigheders adgang til dokumenter og information begrænses til specifikt identificerede alvorlige overtrædelser af forslaget og til sager, hvor der foreligger en begrundet mistanke (som skal underbygges af konkrete indledende beviser) om, at der er sket en overtrædelse. — Der indføres et krav om, at de kompetente myndigheder skal anmode om dokumenter og information via en formel afgørelse, hvori angives retsgrundlaget for og formålet med anmodningen, de oplysninger, der ønskes, den tidsfrist, inden for hvilken oplysningerne skal gives, samt adressatens ret til at få afgørelsen prøvet ved en domstol. — Det skal præciseres, hvilken form for personoplysninger, der kan behandles og overføres i henhold til forslaget, de formål, til hvilke personoplysninger kan behandles og overføres af kompetente myndigheder, skal defineres, og der skal fastsættes en proportional datalagringsperiode med henblik på ovennævnte behandling, eller der skal i det mindste indføres præcise kriterier for fastsættelse af denne. — Med hensyn til risiciene i tilknytning til overførsler af data til tredjelande tilføjes i artikel 23, stk. 7, specifikke beskyttelsesforanstaltninger såsom en vurdering fra sag til sag og forekomsten af et passende beskyttelsesniveau for personoplysninger i det tredjeland, der modtager personoplysningerne. — Minimumsopbevaringsperioden på fem år i forslagets artikel 27 erstattes med en maksimumsopbevaringsperiode, når registreringerne indeholder personoplysninger. Den valgte periode skal være nødvendig og proportional i forhold til det formål, med hvilket oplysningerne behandles. — Artikel 28, stk. 1, litra i), omformuleres således: »CSD'en sikrer, at serviceyderen leverer sine tjenester i fuld overensstemmelse med de nationale regler, der er gældende for CSD'en, ved gennemførelsen af direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger. CSD'en er ansvarlig for (…)«. — I artikel 62, stk. 2, litra b), tilføjes følgende: »Disse personers identitet skal sikres i alle faser af proceduren, medmindre afsløring af den kræves i henhold til national lov i forbindelse med yderligere undersøgelser eller efterfølgende retssager«, og i artikel 62, stk. 2, litra c), slettes »principperne i«. — I lyset af den tvivl, der kommer til udtryk i denne udtalelse, vurderes nødvendigheden og proportionaliteten af den foreslåede ordning til obligatorisk offentliggørelse af sanktioner. Afhængigt af udfaldet af nødvendigheds- og proportionalitetstesten indføres der under alle omstændigheder passende beskyttelsesmekanismer for at sikre respekt for uskyldsformodningen, de berørte personers ret til indsigelse, sikkerheden/nøjagtigheden af oplysningerne og slettelse af dem efter en passende tid.